Kommissionens forordning (EF) nr. 2592/2001

af 28. december 2001

om yderligere oplysnings- og undersøgelseskrav for producenter eller importører af en række prioriterede stoffer i medfør af Rådets forordning (EØF) nr. 793/93 om vurdering af og kontrol med risikoen ved eksisterende stoffer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer(1), særlig artikel 10, stk. 2, og

ud fra følgende betragtninger:

(1) De medlemsstater, der i henhold til forordning (EØF) nr. 793/93 er udpeget som referenter for bestemte prioriterede stoffer, der er under risikovurdering, har vurderet de oplysninger, som producent(er) eller importør(er) har forelagt om disse stoffer. Efter at have rådført sig med de pågældende producenter og importører har de konstateret, om det med henblik på risikovurdering er nødvendigt at pålægge producenter og importører at indgive yderligere oplysninger eller udføre yderligere undersøgelser.

(2) Producenter og importører har i overensstemmelse med artikel 10, stk. 5, i forordning (EØF) nr. 793/93 undersøgt, om de oplysninger, der er nødvendige til vurdering af de pågældende stoffer, er til rådighed hos tidligere producenter eller importører af stofferne. Producenterne og importørerne har også i samråd med referentmedlemsstaterne undersøgt, om dyreforsøg kan erstattes eller begrænses ved hjælp af andre metoder.

(3) Referentmedlemsstaterne har underrettet Kommissionen om, hvorvidt der er behov for at anmode om yderligere oplysninger og undersøgelser fra producenterne eller importørerne af disse stoffer.

(4) Referentmedlemsstaterne har forelagt Kommissionen protokollerne for de fornødne yderligere undersøgelser.

(5) I artikel 12, stk. 3, i forordning (EØF) nr. 793/93 hedder det, at hvis et stof, enten som sådant eller som indeholdt i et præparat, fremstilles eller importeres af flere producenter eller importører, kan yderligere undersøgelser udføres af en af producenterne/importørerne, der handler på vegne af de andre berørte producenter og importører. Sidstnævnte producenter og importører henviser i så fald til de således udførte undersøgelser og deltager i omkostningerne hertil på et rimeligt grundlag.

(6) De i denne forordning fastsatte foranstaltninger er i overensstemmelse med udtalelse fra det udvalg, der er nedsat ved artikel 15 i forordning (EØF) nr. 793/93 -

UDSTEDT FØLGENDE FORORDNING:

Artikel 1

Producenter og importører af stoffer opført i bilaget til denne forordning, der har fremlagt oplysninger i overensstemmelse med artikel 3, 4, 7 og 9 i forordning (EØF) nr. 793/93, tilvejebringer de oplysninger og udfører de undersøgelser, som følger af bilaget til denne forordning, og udleverer de relevante resultater til referentmedlemsstaterne.

Undersøgelserne udføres efter protokoller, som referentmedlemsstaterne anviser.

Resultaterne udleveres inden for den frist, der er anført i bilaget.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. december 2001.

På Kommissionens vegne

Margot Wallström

Medlem af Kommissionen

(1) EFT L 84 af 5.4.1993, s. 1.

BILAG

>TABELPOSITION>